Akèh Sejarawan kang nyathet yèn 10.000 wong Cina kang ana ing kutha Batavia dipatèni. Watara 600 nganti 700 omah diobong lan dijarah. Vermeulen nyatet yèn 600 wong Tionghoa slamet, déné sejarawan Indonésia A.R.T. Kemasang nyathet 3.000 jiwa kang slamet. Déné Sejarawan Tionghoa-Indonésia Benny G. Setiono nyathet yèn 500 tahanan lan pasin rumah sakit dipatèni, déné jumlah wong kang slamet 3.431. Sawisé ontran-ontran iki banjur ana kalamangsa kang rawan ana ing pulo Jawa, ya iku pambantéan marang warga Cina. Ing Semarang taun 1741, ing Surabaya lan Gresik.Minangka dadi salah sawijining syarat kanggo nglereni ontran-ontran, kabèh wong Batavia keturunan Tionghoa dipindhahaké menyang "pacinan" ing cedhak wates kutha Batavia, kang saiki dadi Glodok. Iki maraaké wong Walanda gampang ngawasi wong Tionghoa. Kanggo lunga saka "pacinan", wong Cina mbutuhake tikèt mirunggan. Nanging taun 1743, wis ana atusan bakul Tionghoa kang bakulan ana ing Batavia. Wong Tionghoa liya dipanggedhèni déning Khe Pandjang ngungsi menyang Jawa Tengah, wong-wong Tionghoa nggabung mèlu widyabala kang dipanggedhèni déning Sultan Mataram, Pakubuwana II. Sanajan perang wis rampung taun 1743, nanging sasuwéné 17 taun isih ana konflik ing Jawa. Tanggal 6 Dhésèmber 1740 van Imhoff lan 2 anggota Dhéwan Hindhia ditangkep amarga dituding mbangkang karo Valckenier lan tanggal 13 Januari 1741, wong-wong mau dikirim menyang Walanda nganggo kapal kang béda; tekan Walanda tanggal 19 September 1741. Ing Walanda, van Imhoff ngyakinaké Heeren XVII, kang nyekel saham utama VOC, yèn Valckenier kang marakaké ana ontran-ontran ing Batavia, uga sesorah kang judhulé "Consideratiën over den tegenwoordigen staat van de Ned. O.I. Comp." ("Pertimbangan amarga Kaanan Mutakhir ing Indhiya Nèderlan") tanggal 24 November. Akibat saka sesorah mau, van Imhoff lan anggota dhéwan liya dibébasaké ska tuntutan. Tanggal 27 Oktober 1742, van Imhoff dikirim manèh menyang Batavia nganggo kapal "Hersteller" dadi Gubernur Jenderal Indhiya Nèderlan kang anyar. Dhèwèké tekan Batavia tanggal 26 Mèi 1743.